30 OKTOBER – Afrikanergeskiedenis
1854 – Goud is ontdek in die Soutpansberge
1866 – Brandfort gestig
Die dorp is aangelê op die plaas Keerom wat aan Jacobus van Zijl behoort het. Daar bestaan twee weergawes met betrekking tot die ontstaan van die naam van die dorp. Die eerste is dat Jacobus van Zijl 'n fort gebou het op 'n koppie, bekend as Keeromkoppie. Hierdie fort was volgens een weergawe tydens 'n Basotho-inval aan die brand gesteek. 'n Ander weergawe, komende uit dieselfde bron, (P.J. Nienaber, Suid Afrikaanse Pleknaamwoordeboek) noem ook dat die fort deur "Boesmans" aan die brand gesteek is. Die ander weergawe is dat dit vernoem was na president Jan Brand van die Vrystaat se seun.
1869 – Christiana ontstaan
Die dorp Christiana ontstaan op hierdie dag op die plaas Zoutpansdrif. Die dorp is vernoem na president MW Pretorius se dogter Christiana Pretorius.
1899 – Anglo-Boereoorlog: Die Slag by Nicholsonsnek, Ladysmith
Na die neerlae wat die Boere in die Anglo-Boereoorlog by Talana en Elandshoogte gely het, was hulle vasbeslote om die terugvallende Engelse by Ladysmith te verslaan. Die slag by Nicholsonsnek vind op hierdie dag plaas toe die Britte 'n aanval op die Boerelinie doen. Op pad na Nicholsonsnek bestyg lt.kol. Carleton se afdeling Cayingubokop, waar hy met die Boeremagte slaags raak. Ten spyte van die chaos wat dit veroorsaak, slaag Carleton daarin om sy soldate in 'n boogverdediging op die kop op te stel. Na die noorde waar die kop in Nicholsonsnek uitloop, plaas hy nieteenstaande waarskuwings, slegs 'n klein wageenheid. Onder aanvoering van kommandante De Wet, Steenkamp en Van Dam, bestyg die Boere die kop met die spits van hul aanval uit die noorde. Teen half twee die middag gee Carleton die stryd gewonne, met die verlies van sowat 1 200 aan gesneuweldes, gewondes en krygsgevangenes.
1899 – Anglo-Boereoorlog: Die Slag by Modderspruit
In die Anglo-Boereoorlog het die Boere probeer om die Engelse garnisoen by Ladysmith te isoleer. Die Engelse aanvoerder, genl. White, was bewus van die Boere wat rondom die dorp stelling ingeneem het, en in die nag van 29 Oktober het hy probeer om die Boere te omsingel ten einde 'n verrassingsaanval die volgende oggend uit te voer. Dit het uitgeloop op die Slag by Modderspruit, waarin die Boere onder genl. Joubert die Engelse 'n nederlaag toegedien het, hoofsaaklik as gevolg van swak kommunikasie van die kant van die Engelse. Daarby was daar 'n gaping in genl. White se aanval wat die Boere goed gebruik het terwyl die swsaargeskut waarmee hulle bestook is, ook vir die Engelse 'n verrassing was.
1901 – Anglo-Boereoorlog: Die slag van Bakenlaagte
1880 – Paulus Johannes (Paul) Roos, onderwysman, politikus, Springbok-rugbykaptein en politikus († 22 September 1948)